
A közös jogkezelés új kihívásai a modern szerzői jogban A mű mint digitális tartalom kezelésével és védelmével kapcsolatos szabályozási irányok az Európai Unióban

Hétköznapi, megszokott életünket olyan mértékben érinti a modern technológiák elterjedése, hogy alkalmazásuk révén szinte biztosak lehetünk benne, hogy valamilyen szerzői jogi védelem alatt álló tartalmat, művet használunk fel - esetenként szinte észrevétlenül. A technológia rohamos fejlődéséből adódó, a tömeges műfelhasználásra és jogsértésekre egyre egyszerűbb lehetőségeket nyújtó – a dolgozatban a főbb műtípusonként is elemzett – technikákra figyelemmel, nyilvánvaló a közös jogkezelő szervezetek kialakulásának okára és működésük különös jelentőségére vonatkozó következtetés.
A dolgozat e gondolatból kiindulva vizsgálja a közös jogkezelés jellemzőit, valamint a közös jogkezelést végző szervezetek tevékenységére vonatkozó hazai és EU-szabályozás főbb pilléreit és irányait, szót ejtve annak szerzői jogi, versenyjogi és alkotmányjogi összefüggéseiről. Megállapítja, hogy a közös jogkezelés a szerzői jog speciális és hasznos jogérvényesítési metódusa, hiányában végtelen számú felhasználó kerülne szembe – hozzájuk mérten - elenyésző számú alkotóval. Intézménye évszázados múltra tekint vissza és a hazai tételes jog szerves részét képezi. A közös jogkezelők súlyát tükrözi a szerzői jogi törvényben külön fejezetben történő részletes szabályozásuk, amely normaanyag - a dolgozatban részletesen bemutatott, elsősorban a Bizottság dokumentumaiban körvonalazott európai uniós jogfejlődésre figyelemmel jelentékeny koncepcióváltást is tükröző módon – tárgyévben módosult. Jelzi, hogy e folyamat nem lezárt, mivel a Bizottság a vonatkozó, jogharmonizációs célú irányelv-tervezetét 2012 nyarán terjesztette elő.
A közös jogkezelők jogi helyzetét érintő új európai uniós jogalkotói törekvéseket a dolgozat kritikával is illeti, arra figyelemmel, hogy azok a monopolisztikus pozíciót és territoriális jogosítást feltételező szerzői jogi jogviszony jellegzetességeire épülő eddigi, közel 150 éves közös jogkezelési gyakorlatot látszanak rövid idő alatt összeroppantani. 



